KOMISSION DELEGOITU ASETUS (EU) 2020/1759,

annettu 28 päivänä elokuuta 2020,

tiettyä lounaisilla vesialueilla harjoitettavaa pelagista kalastusta koskevasta poisheittämissuunnitelmasta annetun delegoidun asetuksen (EU) N:o 1394/2014 oikaisemisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 15 artiklan 6 kohdan ja 18 artiklan 1 ja 3 kohdan,

sekä katsoo seuraavaa:

(1) Asetuksella (EU) N:o 1380/2013 pyritään lopettamaan asteittain saaliiden poisheittäminen kaikessa unionin kalastuksessa ottamalla käyttöön purkamisvelvoite, joka koskee saalisrajoitusten alaisten lajien saaliita.

(2) Asetuksen (EU) N:o 1380/2013 15 artiklan 6 kohdassa siirretään komissiolle valta hyväksyä delegoidulla säädöksellä enintään kolmen vuoden ajaksi kerran uusittavissa olevia poisheittämissuunnitelmia yhteisten suositusten perusteella, joita jäsenvaltiot ovat laatineet kuultuaan asianomaisia neuvoa-antavia toimikuntia.

(3) Belgialla, Espanjalla, Ranskalla, Alankomailla ja Portugalilla on lounaisilla vesillä välitön kalastuksenhoitoetu. Kyseiset jäsenvaltiot toimittivat lounaisten vesialueiden neuvoa-antavaa toimikuntaa ja pelagisten kantojen neuvoa-antavaa toimikuntaa kuultuaan komissiolle 2 päivänä kesäkuuta 2017 yhteisen suosituksen poisheittämissuunnitelmassa vahvistettujen de minimis -poikkeusten voimassaolon jatkamisesta.

(4) Kyseisen suosituksen ja tieteellis-teknis-taloudellisen kalastuskomitean (STECF) myönteisen arvion (2) perusteella komission delegoidulla asetuksella (EU) 2018/188 (3) jatkettiin sardellia, makrillia ja piikkimakrillia koskevien de minimis -poikkeusten voimassaoloa kansainvälisen merentutkimusneuvoston (ICES) alueella 8 ovitroolien (OTM) ja paritroolien (PTM) osalta vuosina 2018, 2019 ja 2020. Kyseinen poikkeus oli myönnetty jo komission delegoidulla asetuksella (EU) N:o 1394/2014 (4) ovitroolien (OTM) ja paritroolien (PTM) osalta vuosiksi 2015, 2016 ja 2017 sillä perusteella, että valikoivuuden lisääminen entisestään oli vaikeaa.

(5) Paritroolit (PTM) jäivät erehdyksessä pois delegoidusta asetuksesta (EU) 2018/188, ja edellä mainitut jäsenvaltiot ovat pyytäneet komissiota korjaamaan virheen. Olisi poistettava viittaus vain yhteen pyydykseen, jotta kaikki pelagiset pyydykset (OTM ja PTM) tulisivat katetuiksi sardellin, makrillin ja piikkimakrillin saaliiden osalta.

(6) Sen vuoksi delegoitua asetusta (EU) N:o 1394/2014 olisi muutettava.

(7) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, tämän asetuksen olisi tultava voimaan heti sen julkaisemisen jälkeen. Koska delegoitua asetusta (EU) 2018/188 sovelletaan 1 päivästä tammikuuta 2018, tätä asetusta olisi sovellettava 1 päivästä tammikuuta 2020,

ON HYVÄKSYNYT TÄMÄN ASETUKSEN:

1 artikla Korvataan delegoidun asetuksen (EU) N:o 1394/2014 3 artiklan c alakohta seuraavasti: ”c) enintään 4 prosenttia vuosina 2018, 2019 ja 2020 sardellin, makrillin ja piikkimakrillin vuotuisesta kokonaissaaliista pelagisessa troolikalastuksessa, jossa kalastetaan pelagista troolia käyttäen kohdennetusti sardellia, makrillia ja piikkimakrillia ICES-alueella 8;”

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2020.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä elokuuta 2020. Komission puolesta Ursula VON DER LEYEN Puheenjohtaja

(1) EUVL L 354, 28.12.2013, s. 22.

(2) https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f

(3) Komission delegoitu asetus (EU) 2018/188, annettu 21 päivänä marraskuuta 2017, tiettyä lounaisilla vesialueilla harjoitettavaa pelagista kalastusta koskevasta poisheittämissuunnitelmasta annetun delegoidun asetuksen (EU) N:o 1394/2014 muuttamisesta (EUVL L 36, 9.2.2018, s. 1).

(4) Komission delegoitu asetus (EU) N:o 1394/2014, annettu 20 päivänä lokakuuta 2014, tiettyä lounaisilla vesialueilla harjoitettavaa pelagista kalastusta koskevasta poisheittämissuunnitelmasta (EUVL L 370, 30.12.2014, s. 31).